A nee a, Proteas!Mahmudul Hasan Joy op pad terug na die kleedkamer. Foto: Marco Longari/AFP. Skandalig. Dit is al hoe die Protea-kolwers se vertoning Dinsdag in Delhi teen die Indiese boulers beskryf kan word. Suid-Afrika is deur Indië ingestuur om eerste te kolf in dié twee spanne se derde en beslissende eendagwedstryd. En wat ’n tragiese vertoning was dit nie. Die Indiese draaiers het die Suid-Afrikaanse kolwers soos amateurs laat lyk en die paaltjies het van die derde boulbeurt met reëlmaat geval terwyl die telbord skaars beweeg het. Uiteindelik was die Proteas almal terug in die pawiljoen vir ’n skandalige 99 lopies in net 27.1 boulbeurte. Net Heinrich Klaasen (34 lopies van 42 balle), Janneman Malan (15 van 27) en Marco Jansen (14 van 19) kon dubbelsyfers behaal. Klaasen het vir ’n rukkie heel stewig voor die paaltjies gelyk totdat hy deur Shabaz Ahmed skoongeboul is. Jansen het teen die einde toe sy kolfmaats begin opraak het, met ’n bietjie aggressie gekolf, maar is op die grens uitgevang toe hy weer die bal vir ’n ses probeer moker het. Die Proteas het Dinsdag met sy derde kaptein in drie wedstryde op die veld gestap in hul poging om kosbare punte op die Superliga-punteleer in te samel. Dié keer was dit David Miller se beurt om die span te lei in die plek van Keshav Maharaj, wat Sondag vir die gereelde kaptein Temba Bavuma ingestaan het. Maharaj sukkel soos Bavuma met een of ander virus. Miller se vertoning met die kolf (7 lopies van 8 balle) het nie veel vertroue in die nuwe kaptein ingeboesem nie. Indië se ster met die bal was draaier Kuldeep Yadav, wat 4/18 in 4.1 boulbeurte geneem het. Opgesomde telkaart: Suid-Afrika 99 (27.1bb): Heinrich Klaasen 34, Janneman Malan 15, Marco Jansen 14, Kuldeep Yadav 4/18, Washington Sundar 2/15 en Mokammed Siraj 2/17. Gary Kirsten sit hand by in Nederland Die gewese Proteas-afrigter Gary Kirsten gaan Nederland in die komende T20-Wêreldbeker-toernooi bystaan. Kirsten, wat Indië in 2011 afgerig het toe hulle die Wêreldbeker-eendagkroon verower het, en die Aussie Dan Christian is as konsultante aangestel om die Nederlanders te help in hul strewe na WB-glorie in Australië. Nederland se aanslag op die WB-kroon begin Sondag wanneer hulle in Geelong met die span van die Verenigde Arabiese Emirate (VSA) kragte meet.